Diari Oficial de la Generalitat Valenciana


Sumari del DOGV 2893, del 19-12-1996 (1996/840374)

ACORD de 26 de novembre de 1996, del Govern Valencià, pel qual es declara la urgent ocupació dels béns i drets afectats pel projecte planta potabilitzadora i conduccions de proveïment a Sagunt des de la conducció Túria-Sagunt. Clau: OH-V/167/92.
-----------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2893

Data del DOGV
:   19-12-1996

Secció del DOGV
:   ALTRES DISPOSICIONS

Número del document
:   1996/840374


Data del document
:   26-11-1996

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 26 de novembre de 1996, del Govern Valencià, pel qual es declara la urgent ocupació dels béns i drets afectats pel projecte planta potabilitzadora i conduccions de proveïment a Sagunt des de la conducció Túria-Sagunt. Clau: OH-V/167/92. [96/X4655]  
El Govern Valencià, en la reunió de 26 de novembre de 1996, adoptà l'acord següent:  
El projecte OH-V/167/92, planta potabilitzadora i conduccions de proveïment a Sagunt des de la conducció Túria-Sagunt, es va aprovar definitivament per Resolució del director general d'Obres Públiques, de data 12 de maig de 1995.  
La declaració d'urgent ocupació es justifica tècnicament pel següent:  
La Llei 4/1987, de 30 de juliol, declara d'interès general de l'Estat les obres necessàries per al subministrament d'aigua per a consum urbà i industrial a la zona de Sagunt, i reserva a la Confederació Hidrogràfica del Xúquer un cabal d'un metre cúbic per segon procedent de la regulació del riu Cabriol a l'embassament de Contreras per a aquesta finalitat.  
Aquesta reserva de cabals suposa una col laboració entre l'administració central de l'Estat i la Generalitat Valenciana, que es concreta en dues grans obres:  
- Per part de la Confederació Hidrogràfica del Xúquer, es projecta i construeix una conducció des del canal de transvasament Xúquer-Túria fins Sagunt i un dipòsit de regulació de 150.000 m3 de capacitat, tot això amb destinació a proveïment.  
- Per part de la Generalitat Valenciana, l'execució d'una planta potabilitzadora, per a 400 l/s en una primera fase, ampliable a 800 l/s i les connexions necessàries des d'aquesta nova planta al sistema de proveïment actual, projecte que és objecte d'aquest acord.  
A més dels problemes de quantitat d'aigua disponible per a proveïment, que en els períodes de sequera com el passat són aclaparadors, la qualitat de l'aigua avui disponible en Sagunt és molt deficient, i està exceptuada per l'autoritat responsable, ja que sobrepassa els valors de sulfats, magnesi i nitrats el doble del valor màxim admès.  
Així doncs, s'està davant una situació en què resulta urgent l'entrada en funcionament de la potabilitzadora, tant per a poder garantir aigua potable per al consum de la població, com per a complir el compromís de la Generalitat Valenciana i fer funcional l'obra duta a terme per la Confederació Hidrogràfica del Xúquer.  
S'ha sotmès l'expedient a informació pública als sols efectes perquè els afectats puguen reparar possibles errades que s'hagen patit en relacionar els béns a ocupar.  
El tràmit procedimental s'ha substanciat d'acord amb l'article 52 de la Llei d'Expropiació Forçosa i 56 del seu Reglament.  
En virtut d'açò, i atès el que disposen els citats articles i la disposició final segona de la Llei de la Generalitat Valenciana 5/1983, de 30 de desembre, a proposta del conseller d'Obres Públiques, Urbanisme i Transports, el Govern Valencià,  
Acorda  
Declarar la urgent ocupació dels béns i drets afectats per les obres OH-V/167/92, planta potabilitzadora i conduccions de proveïment a Sagunt, des de la conducció Túria-Sagunt, segons la relació publicada en el Boletín Oficial del Estado número 113, de 9 de maig de 1996, Diari Oficial de la Generalitat Valenciana número 2744, de 9 de maig de 1996.  
Contra aquest acord, que posa fi a la via administrativa, cal interposar, després de la comunicació preceptiva al Govern Valencià, recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos comptadors a partir del dia de la publicació d'aquest acord en el Diari Oficial de la Generalitat Valenciana, d'acord amb el que estableixen els articles 48, 109.c) i 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (disposicions addicionals desena i onzena de la citada Llei 30/1992), sense perjudici de què els interessats puguen exercitar qualsevol altre recurs que estimen oportú.  
València, 26 de novembre de 1996  
El conseller secretari del Govern Valencià,  
JOSÉ JOAQUIN RIPOLL SERRANO